**Srečanje slovenskih misijonarjev v Črenšovcih, praznik rojstva Janeza Krstnika, 24.6.2023**

Praznik rojstva Janeza Krstnika nam lepo govori o veselju, ki je doma tam, kjer so doma otroci. Gre preprosto za to, da vsak otrok, ki pride na svet, pomeni, da Bog še ni obupal nad človeštvom. Z vsakim otrokom Bog v ta svet pošilja sporočilo, da še ima s človeštvom neke načrte za preživetje.

Pri vas v misijonih so še zibke najbrž precej bolj polne, kot pa je to tukaj v Sloveniji. Družba s praznimi zibkami pomeni družbo, ki ni naklonjena življenju. Očetom in materam, ki so abortirali svoje otroke, tistih nekaj otrok, ki pa so še ostali in so preživeli, sedanji vsiljuje evtanazijo. Tudi tukaj velja: ti očeta do praga, sin tebe čez prag – ali če parafraziram : narod svojim otrokom splav, ostali preživeli otroci pa lastnemu narodu evtanazijo.

V Sloveniji je skoraj vse gluho glede obrambe življenja od naravnega spočetja do naravne smrti. Cerkev se matra s svojimi izjavami glede tega vprašanja, vendar ni slišana. Tudi medicinska stroka se zadnje časa malo več oglaša, kot se je prej, vendar država tudi zdravnikov ne posluša.

Nekoč so mi naši Slovenci v Argentini povedali, da se je vladajoča argentinska oligarhija neizmerno bala tedanjega kardinala Bergoglia, ker jim je govoril o njeni nepravilnosti, ona pa tega ni hotela slišati. Na koncu ga vladajoči sploh niso več jemali resno in ga niso vabili na uradna srečanja. Preprosto so ga ignorirali. To ga je bolelo. Šele kot papež Frančišek je ponovno prišel do prepoznavnosti, kajti sedaj njegov glas sliši ves svet.

Božja beseda nam danes lepo pove, da je Janez Krstnik bil rojen, da bi služil drugim. Ni bil rojen zase, ampak za druge. In prav v tem je bil Kristusov predhodnik. Janez je Kristusu trasiral pot do ljudi, da bi jim služil in dal zanje življenje. Janez je pogumno in brez ovinkov ljudi klical k spreobrnjenju, kajti prihaja Jagnje Bože, ki odjemlje grehe sveta. To pomeni, da to Jagnje prihaja z močjo življenja, prihaja, da bi to življenje vsi imeli v obilju. Krstnikovo služenje je bilo najprej klicanje k spreobrnjenju. Njegova pot ga privede do tega, da izgine za Jezusom. To je pot naraščajoče ponižnosti.

Janez Krstnik ni bil politično korektna osebnost. Imel je velike težave zaradi tega. Ljudje, ki se niso hoteli spreobrniti, so se nenehno spotikali obenj in mu nastavljali zanke, da bi ga ujeli v njegovih besedah.. Nič jim ni pasalo, kar je povedal. Na koncu ga je to stalo tudi življenja.

Biti izven klišejev je preroško in zato tudi težko. Tudi Krstnikov oče Zaharija je imel očitno s tem težave. Kot starozavezni duhovnik je bil človek navad in klišejev. Ni mogel sprejeti, da bo v starosti dobil otroka in da temu otroku Bog daje ime in poslanstvo. Zato je onemel. Človek ustaljenih navad in klišejev ne more nikdar spregovoriti nič preroškega. Ne pove nič novega. Oklepa se samo zastarelih navad. Ozira se samo na to, kaj si bodo mislili drugi, kaj bodo rekli. Takšen človek je v nenehnem strahu zase. Nima svoje mnenja. Takšni ljudje posojajo peruti populizmu, ki pa z ljudmi počne, kar hoče. Razraščanje populizma v naši domovini uničuje v ljudeh dušo in razum.

Šele ko je Zaharija spoznal in sprejel, da je njegov otrok rojen za poslanstvo, ki mu ga namenja Bog in da se zato mora imenovati Janez, je lahko spregovoril. Sprejeti to, kar od mene hoče Bog, me osvobaja od strahov.

Česa je ljudi danes najbolj strah? Drug drugega. Strah jih je, ker so si postali tekmeci, ki se nimajo radi. Drug v drugemu vidijo grožnjo in zato so si vsiljivci. Te grožnje so kot plenilci, ki tičijo v svojih brlogih in čakajo, da bodo skočile na plen, da ga pokončajo. V veliki meri mnogi gledajo drug na drugega skozi očala, ki imajo ideološko obarvana stekla.

Zakaj ni bilo vodilnih v naši državi v sredo k maši za domovino v ljubljanski stolnici? Ker jih je strah drug drugega. Nikakor nočejo izpasti drug pred drugim, da so preveč 'farški'. Bojijo se medijev, njihove presoje, bojijo se lastnih ljudi znotraj njihovih strank, da bi jih obsojali. Dobro so vedeli, da bi lahko slišali v stolnici kaj o tem, kar obstoja njihovo ravnanje kot nedopustno. Njihova ignoranca se je tudi v tem primeru pokazala, kot zaščitno sredstvo. V sebi niso svobodni.

Slovenijo čaka zelo dolga pot osvobajanja od politične korektnosti in vzpostavljanja možnosti kritične presoje, onkraj klišejev, onkraj vsesplošnega mnenja 'vedno je bilo tako'. Razjedenost voditeljev in korektnih državljanov ja doseglo zaskrbljujočo stopnjo. Zelo potrebujemo ljudi, ki bodo pravi preroki resnice o tem, kdo smo, kakšen je namen našega bivanja, in kam vodi naša pot.

Pričevanje Janeza Krstnika nas nagiba k razmišljanju, da je človek izpolnjen takrat, ko svoj obstoj postavi v službo resnice, pravičnosti in skrbnosti drug za drugega. To pa lahko prepoznamo ravno na Jezusovem obličju, ki je zarisano v srcu vsakega človeka.

Misijonarji ste te tedne med nami. Veseli smo vas. Od nas ste odšli v misijone kot preroki resnice in tako se tudi vedno vračate med nas. Radi vas poslušamo, ker nam vedno govorite neposredno, jasno, določno. Vaš glas med nami odmeva preroško. Poslušajo vas tudi tisti, ki so se navadili na konformizem. Zakaj vas poslušajo? Ker vaše pričevanje zmore prebujati še tako zaspano vest. Govorijo vaša dela, vaši napori za evangelij. Hvala vam za to pričevanje in prebujanje iz naše komodnosti, klišejev in konformizma.

Mati Marija naj hodi z vami tukaj po Sloveniji in po vaših misijonskih poteh.

* amen